ШIэжь яIэным пае | Адыгэ Макъ\nШIэжь яIэным пае\nЗао хъурэп мыжъалымэу,\nЦIыфым ыпсэ щимытынэу,\nТыгъэ напэр ыупIыцIэу,\nАр къытхэхьэ гур ыушIуцIэу.\nЗао хъурэп шъобж къымгъанэу,\nУз мыгъуаер къыпхимгъанэу,\nАр тикъуаджи къыдэхьагъ,\nАр тихьабли къытехьагъ.\nТекIоныгъэр къызыдахыгъэр илъэс 73-рэ зэрэхъугъэм фэгъэхьыгъэ зэIукIэгъу гъэшIэгъон джырэблагъэ щыкIуагъ къалэу Мыекъуапэ дэт кIэлэцIыкIу IыгъыпIэу «Нэбзыим». Ащ пэщэныгъэ дызезыхьэрэ Гъыщ Сусанэ Шумафэ ыпхъум сабыйхэм пIуныгъэ тэрэз ягъэгъотыгъэным мэхьанэу иIэр дэгъоу зэрэзэхишIыкIырэм ишыхьатэу Iофыгъуабэ зэшIуехы. Непэ сэ анахьэу сыкъызтегущыIэмэ сшIоигъор Iофтхьабзэу «Заор — гущыIэ мэхъадж» зыфиIоу зигугъу къэтшIырэ кIэлэцIыкIу IыгъыпIэу N 28-м щызэхащэгъагъэр ары. Зипшъэрылъхэр дэгъоу зыгъэцэкIэрэ кIэлэпIухэу КIуашъэ Хъан Талъэустэн ыпхъумрэ ащ ипшъашъэу Замирэрэ аIэ зэкIэдзагъэу, зэдеIэжьхэмэ зэупчIыжьхэзэ анахь цIыкIухэр зэрыс группэм фэгъэзагъэхэу Iоф зэдашIэ. А нэбгыритIур ары мы Iофтхьабзэр зэхэзыщагъэхэри.\nКъэгъэлъэгъоным кIэлэцIыкIухэр фэбгъэхьазырынхэр Iоф къызэрыкIоу зэрэщымытыр зэкIэми ашIэ. Ау, угу етыгъэмэ, зэшIомыхын щыIэп. Зэошхом ехьылIэгъэ тхылъхэр, статьяхэр ахэм зэрагъэуIугъэх, Советскэ Союзым и ЛIыхъужъхэу Андырхъое Хъусен, Нэхэе Даутэ, Къош Алый, Бжыхьэкъо Къымчэрые ыкIи нэмыкIхэм афэгъэхьыгъэ стенд ашIыгъ.\nIыгъыпIэм рагъэблэгъагъэх заом иветеранхэу Кацевман Борис Израил ыкъор, Нестерова Вера Алексей ыпхъур, Къудаикъо Аслъан Исмахьилэ ыкъор, ащ ишъхьэгъусэу Къудаикъо Евгения Степан ыпхъур.\nЗэIукIэм хэлэжьагъэх кIэлэцIыкIухэм янэ-ятэхэр. Ахэм ясабыйхэм ятэжъ-янэжъхэу заом хэлэжьагъэхэм ясурэтхэр аIыгъхэу «МыкIодыжьыщт полк» зыфиIорэм фэдэ Iофтхьабзэ зэхащагъ, IыгъыпIэр къакIухьагъ.\nВетеранхэу рагъэблэгъагъэхэм апашъхьэ кIэлэцIыкIухэр усэхэм къыщяджагъэх, шIухьафтын цIыкIоу агъэхьазырыгъэхэри ахэм аратыгъэх. Анахь чанэу мыщ хэлэжьагъэхэм ащыщ пшъэшъэжъые хъупхъэ цIыкIоу Кобл Динарэ. Ащ ятэжъ исурэт ыIыгъэу, рыгушхоу бэрэ IыгъыпIэм ищагу къыщырихьакIыгъ.\nХэгъэгу зэошхом итыркъохэр кIыжьыгъуаех, ар зынэмысыгъэ унагъо щыIэп. ТинахьыкIэмэ шIэжь яIэнымкIэ, непэрэ мамыр щыIакIэр къытфыдэзыхыгъэхэр ащымыгъупшэнхэмкIэ, ахэм хьазабэу зэпачыгъэм уасэ фашIынымкIэ тикIэлэпIу хъупхъэхэм Iофышхо зэшIуахы, ащкIэ инэу тафэраз.\nСурэтым итыр: пшъэшъэжъые хъупхъэ цIыкIоу Кобл Динарэ рыгушхоу ятэжъ исурэт ыIыгъ.